SMT เทิร์นอะราวด์
สัญญาณการเทิร์นอะราวด์หุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เริ่มเด่นชัดมากขึ้น หลังเก็บเกี่ยวรายได้จากโครงสร้างธุรกิจใหม่ จนพลิกกลับมามีกำไรอีกครั้ง นั่นถือเป็นจุดเริ่มต้นการสร้างฐานกำไรครั้งใหม่..หลังล้มลุกคลุกคลานอยู่นานหลายปี
1 เม.ย. 2562

สำนักข่าวรัชดา
สัญญาณการเทิร์นอะราวด์หุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เริ่มเด่นชัดมากขึ้น หลังเก็บเกี่ยวรายได้จากโครงสร้างธุรกิจใหม่ จนพลิกกลับมามีกำไรอีกครั้ง นั่นถือเป็นจุดเริ่มต้นการสร้างฐานกำไรครั้งใหม่..หลังล้มลุกคลุกคลานอยู่นานหลายปี
เริ่มจากงบการเงินปี 2561 ที่ SMT มีรายได้ 1,811 ล้านบาท ลดลงจากปี 2560 ที่มีรายได้ 1,900 ล้านบาท แต่ปี 2561 พลิกมีกำไร 70 ล้านบาท จากขาดทุนสุทธิ 546 ล้านบาทช่วงปี 2560 มีเพียงขาดทุนสะสมตกค้างอยู่เกือบ 600 ล้านบาท อาจเรียกว่า “ผู้ป่วยเริ่มฟื้นจากไข้” อยู่ระหว่างการโด๊ปยาบำรุงกำลังนั่นเอง
แต่..ตัวเลขขาดทุนสะสมเกือบ 600 ล้านบาท กำลังจะถูกชำระล้างด้วยวิธีทางบัญชี..นั่นคือการโอนทุนสำรองตามกฎหมาย 79.30 ล้านบาท และส่วนเกินมูลค่าหุ้น 514.60 ล้านบาท มาชดเชยผลขาดทุนสะสม ปูทางให้ SMT กลับมาจ่ายเงินปันผลได้ทันที..เมื่อ SMT มีกำไร..!!
ในเชิงธุรกิจ SMT ปรับกลยุทธ์เน้นผลิตสินค้ามาร์จิ้นสูงเป็นหลัก กระจายตัวยอดขายแต่ละธุรกิจและลูกค้ามากขึ้น อันเป็นการกระจายความเสี่ยง..ที่ SMT เคยมีบทเรียนอันแสนเจ็บปวด จากการพึ่งพายอดขายจากสินค้าเพียงอย่างใดอย่างหนึ่งและลูกค้าเพียงรายใดรายหนึ่งเท่านั้น.!!
ไฮไลต์ปีนี้..อยู่ที่สินค้าในกลุ่ม Optics, Box Build, Advance Packaging ที่มีเติบโตต่อเนื่อง ส่วน IC Packaging ภาพรวมอุตสาหกรรม มีการอ่อนตัวลง..ทำได้เพียงรักษาระดับรายได้ไม่ให้ต่ำกว่าปีก่อนก็พอแล้ว
โดยยอดขาย Optics จะเติบโตมากกว่า 80% ส่วน Box Build ยอดขายจะเติบโต 100% และ IC Packaging จะรักษาระดับรายได้ระดับเดียวกับปีที่ผ่านมา และปรับลดต้นทุนการผลิตเพื่อให้อัตรากำไรเพิ่มสูงขึ้น มีการเลือกผลิตสินค้าที่มีอัตรากำไรขั้นต้นสูง ด้วยการหันมาผลิตสินค้า high value added เช่น IC Packaging, Wafer dicing, Advance Packaging และ Optics
นั่นจึงนำมาสู่เป้าหมายยอดขายปีนี้อยู่ที่ 2,400 ล้านบาท หรือเติบโต 40% นั่นเอง.!!
ส่วนราคาหุ้น SMT เริ่มมีเสถียรภาพมากขึ้น ราคายืนระดับ 2 บาทไว้อย่างมั่นคง..!! ด้วยมูลค่าการซื้อขายหนาแน่น นับตั้งแต่ต้นปีที่ผ่านมา..
แต่สิ่งที่จะเป็น “ยาชูกำลัง” กระตุ้นให้หุ้น SMT มีชีวิตชีวามากขึ้น อยู่ตรงงบไตรมาส 1/2562 ที่กำลังจะออกมาเร็ว ๆ นี้ ต่อเนื่องอีกช็อตช่วงปลายเดือนนี้ กรณีการล้างขาดทุนสะสมเกือบ 600 ล้านบาท
ที่เชื่อขนมกินได้เลยว่า “ผู้ถือหุ้นไฟเขียว” อย่างไม่ต้องสงสัย..!!?
แต่อย่ามีใครมาปลุกปั่น SMT ให้ปรับขึ้นแบบไม่ปกติซะล่ะ..
ไม่งั้นละก็สิ่งที่ทำดีไว้ “เสียของ” แน่นอน..!???
..อิ อิ อิ..